Helsingin poliisi selvittää, harhautettiinko käräjätuomaria myöntämään telekuuntelulupa väärin perustein.

Ilmiannon mukaan Helsingin huumepoliisi harhautti käräjäoikeutta myöntämään kuunteluluvan rikoksesta epäillyn kännykkään. KARI PEKONEN

Syyteharkinnassa on myös kaksi aiempaa tapausta, joissa kahden Helsingin poliisin tutkinnanjohtajan epäillään saaneen käräjäoikeudelta teleluvat väärin perustein. PASI LIESIMAA

Aarnio-vyyhdin myötä uudelleenorganisoidussa Helsingin huumepoliisissa on mahdollisesti syyllistytty virkarikokseen telepakkokeinojen hakemisessa.

Iltalehden tietojen mukaan epäily koskee sitä, että JR- (järjestäytynyt rikollisuus) ja huumerikosyksikön rikoskomisario olisi hakenut ja saanut telekuunteluluvan rikostutkinnan kohteena olevan henkilön kännykkään väärin perustein.

Yksikön esimies, Jari Aarnion korvannut rikosylikomisario Jukka Paasio olisi puolestaan saanut tiedon asiasta, mutta IL:n lähteiden mukaan hän ei olisi ryhtynyt asiassa sen edellyttämiin toimiin.

Nimetön viesti

Lupaa haettiin ja se myönnettiin Helsingin käräjäoikeudessa tiettävästi kolmisen kuukautta sitten.

Poliisilaitoksen viestintäjohtaja ylikomisario Juha Hakola myöntää sisäisen selvityksen olevan käynnissä.

– Muutama viikko sitten laillisuusvalvontamme sai tästä aiheesta nimettömän kirjelmän. Se sisälsi väitteen siitä, että telepakkokeinoja olisi anottu ja saatu virheellisellä menettelyllä, Hakola kertoo.

Hänen mukaansa asiaan liittyviltä henkilöiltä pyydettiin laillisuusvalvonnan mukainen selvitys.

– Vastaukset on saatu, Hakola toteaa.

– Asiakokonaisuudesta on informoitu käräjäoikeutta samoin kuin Poliisihallituksen (Poha) laillisuusvalvontaa. Asia on kirjattu Helsingin poliisilaitoksessa, ja sen selvittely on yhä kesken.

”En kommentoi”

Hakolan mukaan keskusteluja käydään yhdessä Pohan ja Valtakunnansyyttäjäviraston (VKSV) kanssa.

– Selvittely vienee muutaman viikon. Sen jälkeen tehdään päätös, mihin tämä johtaa vai johtaako mihinkään, Hakola sanoo.

Päätös koskee sitä, jätetäänkö asiasta poliisirikostutkintapyyntö VKSV:lle. Mahdollinen rikosnimike olisi tuolloin ainakin virkavelvollisuuden rikkominen.

Pakkokeinolupaa hakenut rikoskomisario samoin kuin hänen esimiehensä ovat hyvin vaitonaisia asiasta. Rikoskomisarion mukaan hän haki lupaa oikein ja laillisin perustein. Enempää hän ei halua asiasta puhua.

– Olen selvityksen antanut sinne esikuntaan ja se on siltä osin menossa.

Rikosylikomisario Paasio puolestaan on vielä vähäpuheisempi:

– En tiedä mitään Helsingin käräjäoikeudesta haetusta luvasta, ja muuten en kommentoi mitään, hän toteaa.

Ei ensi kerta

Parhaillaan on syyteharkinnassa kaksi aiempaa tapausta, joissa kahden Helsingin poliisin tutkinnanjohtajan epäillään saaneen käräjäoikeudelta teleluvat väärin perustein.

Kyse oli siitä, että numeron haltija ilmoitettiin tuntemattomaksi, vaikka vaikka tieto olisi ollut saatavissa numerotiedustelusta.

Uusimman epäilyn sisällöstä ei ole tarkempaa tietoa.